Jinsabu f’saħħithom u f’kundizzjoni tajba s-sitt ifriegħ tat-tigri taċ-Ċirku Viviana Orfe. It-tigri gew eżaminati mit-tliet veterinarji tal-gvern li stabilixxew li l-friegħ tat-tigri għandhom bejn gimgħatejn u tliet ġimgħat. Dawn twieldu minn żewġ tigri kbar. Il-veterinarji Maltin għandhom ukoll iċ-ċertifikat tat-twelid tat-tigri maħruġ mill-veterinarju Sqalli Salvatore di Maria fl-24 ta’ Novembru. Ir-rapport tal-veterinarji Maltin imeri dak li qalu l-organizzaturi taċ-ċirku dwar id-data tat-twelid tat-tigri, iżda jikkonferma li huma fi stat tajjeb. Mill-ispezzjoni ħareġ li t-tigri qed jinżammu f’kundizzjoni tajba u għandhom spazju biżżejjed biex jeżerċitaw ruħhom. L-età tal-friegħ tat-tigri ġiet stabbilita ukoll mill-fatt li diġa’ fetħu għajnejhom, għandhom s-snien u kapaċi jżommu fuq saqajhom u diġa’ jiżnu madwar erba’ kilogrammi. L-ispezzjoni tal-veterinarji Maltin iċċertifikat li l-annimali l-oħra fiċ-ċirku wkoll jinsabu fi stat tajjeb u għandhom l-ispazju adegwat. L-awtoritajiet huma moħħhom mistrieħ li t-trainer tal-annimali, Ettore Weber, huwa imħejji bi pjan ta’ kontingenza f’każ li jaħarbu xi annimali perikolużi taċ-ċirku.